ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....ซามูไรบอนด์
...l...แผนปฏิรูปประเทศไทยทั้งทางเศรษฐกิจ สังคม และการเมืองของรัฐบาลกำลังจะประกาศออกมา หลังยกร่างพิมพ์เขียวเสร็จร้อนๆ โดยแนวทางของ อภิสิทธิ์ เวชชาชีวะ นายกรัฐมนตรีครั้งนี้ ทาง กรณ์ จาติกวณิช รมว.คลัง ก็เห็นชอบด้วย ส่วนหนึ่งของแผนดังกล่าวคือ การเก็บภาษีทรัพย์สินคนรวย เพื่อนำมาแก้ปัญหาคนจน นี่คือ รูปธรรมที่ชัดเจนต่อเจตนารมณ์ในการแก้ปัญหาของรัฐบาลมากที่สุด
...l...แผนปฏิรูปประเทศไทย จะเป็นการดึงทุกฝ่ายที่เกี่ยวข้องรวมทั้งผู้ชุมนุมทางการเมืองเข้ามาร่วม โดยมีระยะเวลาในการปฏิรูป6 เดือน หากกลุ่มเสื้อแดงยังไม่เข้าร่วมจะถูกสังคมลอยแพ เพราะนี่คือการก้าวข้ามความขัดแย้งทางการเมืองสู่ความเป็นธรรมทางสังคม จะได้ไม่มีใครใช้ประเด็นเรื่องความยากจน มาสร้าง “อภิสิทธิ์ชนใหม่” ในประเทศอย่างทุกวันนี้
...l...ถือเป็นความแยบยลของทาง ก.ล.ต. ที่ยื่นข้อมูลการอำพรางการถือหุ้น บริษัท วินมาร์ค และ บริษัท แอมเพิลริช ของ พ.ต.ท.ทักษิณ ชินวัตร และคุณหญิงพจมาน ณ ป้อมเพชร ในบริษัท ชิน คอร์ปอเรชั่น ให้ดีเอสไอ เพราะจากเดิมที่คดีนี้ถือว่า ถูกอดีตอธิบดีดีเอสไอ พ.ต.อ.ทวี สอดส่อง “ตัดตอน” ในยุครัฐบาล สมัคร สุนทรเวช อดีตนายกรัฐมนตรีไปแล้ว ที่บอกว่าแยบยล เพราะเงื่อนไขในการฟื้นคดีนี้คือ ต้องมีข้อมูลใหม่ ซึ่งเรื่องที่ยื่นไว้เดิมคือ ซุกหุ้นบริษัท เอสซีแอสเสท คอร์ปอเรชั่น แต่เที่ยวนี้ คือ ยื่นเรื่องการซุกหุ้นชินคอร์ป ทำให้ดีเอสไอสามารถหยิบขึ้นมาฟ้องศาลได้รอบใหม่อย่างถูกต้อง*** การที่คุณหญิงพจมาน และครอบครัว เร่งออกประเทศแบบด่วนจี๋ จึงไม่น่าจะใช่ข่าวเรื่อง พ.ต.ท.ทักษิณเสียชีวิตอย่างที่เข้าใจ แต่น่าจะเกิดจากสองสาเหตุ หนึ่งคือเรื่องการชุมนุมที่ยืดเยื้อ และม็อบได้สูญเสียความชอบธรรม อาจนำไปสู่ความรุนแรงขั้นสุดท้าย 
สองคือเรื่องคดีความบริษัทวินมาร์คที่มีโอกาสสูงจะถูกดำเนินคดี ซึ่งความผิดตามพ.ร.บ.หลักทรัพย์เป็นความผิดอาญา โทษคือ จำคุกและปรับ โดยเมื่อดูตามสำนวนแล้ว ความเสี่ยงอาจไม่ใช่แค่ พ.ต.ท.ทักษิณและคุณหญิงพจมานเท่านั้น....แต่ยังรวมถึงสาแหรกในตระกูลชินวัตรอีกด้วย
*** สำนักงานสถิติแห่งชาติ และสำนักงานคณะกรรมการพัฒนาการเศรษฐกิจและสังคมแห่งชาติหรือสภาพัฒน์ อาจมีการรื้อสำรวจข้อมูลความยากจนในช่วง 8 ปีที่ผ่านมาใหม่ หลังตรวจพบว่าการสุ่มข้อมูลต่อกลุ่มตัวอย่างขาดความละเอียดอย่างรุนแรง โดยเข้าสำรวจครัวเรือนเพียงแค่หลักหมื่นตัวอย่างเท่านั้น ขณะที่คนไทยทั้งประเทศมีเกือบ 70 ล้านคนเข้าไปแล้ว ทำให้ค่าของความคลาดเคลื่อนด้านการกระจายรายได้และความเหลื่อมล้ำในสังคมอาจไม่ถูกต้องนัก
**** คณะกรรมการกำกับการใช้งบประมาณไทยเข้มแข็ง ที่มีพนัส สิมะเสถียร เป็นประธานเพิ่งประชุมครั้งล่าสุดไปเมื่อสัปดาห์ที่ผ่านมา เห็นด้วยกับรัฐบาลที่จะยกเลิกการออกพ.ร.บ.กู้เงิน 4 แสนล้านบาทไป แต่ที่ประชุมวิเคราะห์ว่า คงไม่ใช่เหตุผลอย่างที่รัฐบาลอ้างว่างบประมาณเกินดุลมากมายหรอก แต่เป็นเพราะเสนอขึ้นไปก็มีความเสี่ยงที่วุฒิสมาชิกจะตีตก และยิ่งสร้างปัญหาทางการเมืองให้อีรุงตุงนังมากกว่า 
*** ต้องจับตาตัวเลขรายได้ของรัฐบาลเดือนเม.ย.ที่กระทรวงการคลังจะมีการประกาศออกมาเร็วๆนี้ ว่าจะได้รับผลกระทบจากการเมืองแค่ไหน เพราะยอดรายได้ในเดือนมี.ค.ที่ผ่านมาแม้จะยังเกินเป้าหมาย แต่เมื่อเทียบกับเดือนที่ผ่านมาแล้วปรากฎว่าลดลงอย่างเห็นได้ชัด ทำให้ข้าราชการในสำนักงานเศรษฐกิจการคลัง(สศค.) ยังหวั่นใจกับสัญญาณนี้อยู่